
Grozījumi Ministru kabineta 2023. gada 24. oktobra noteikumos Nr. 613 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Atbalsts Eiropas Inovāciju partnerības darba grupu projektu īstenošanai" atklātu projektu iesniegumu konkursu veidā 2023.–2027. gada plānošanas periodam"
Izdoti saskaņā ar Lauksaimniecības un lauku attīstības likuma
5. panta ceturto daļu
· Izdarīt Ministru kabineta 2023. gada 24. oktobra noteikumos Nr. 613 "Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Atbalsts Eiropas Inovāciju partnerības darba grupu projektu īstenošanai" atklātu projektu iesniegumu konkursu veidā 2023.–2027. gada plānošanas periodam" (Latvijas Vēstnesis, 2023, 211. nr.; 2024, 42. nr.; 2025, 20. nr.) šādus grozījumus:
· 1. Izteikt 2.14. apakšpunktu šādā redakcijā:
· "2.14. konsultants – juridiska vai fiziska persona (saimnieciskas darbības veicējs), kas savas saimnieciskās darbības ietvaros sniedz konsultāciju pakalpojumus lauksaimniecības vai mežsaimniecības jomā, kurai ir vismaz trīs gadu darba pieredze konsultāciju sniegšanā un nav komerciālas intereses par lauksaimnieciskajā ražošanā izmantojamās tehnikas vai ķīmisko un bioloģisko materiālu reklamēšanu un izplatīšanu;".
· 2. Papildināt ar 4.1 punktu šādā redakcijā:
· "4.1 Projekta gala rezultātam jābūt praktiski pielietojamam un komerciāli izmantojamam risinājumam, piemēram, testētai metodei vai tehnoloģijai, kas ir gatava ieviešanai uzņēmuma vai nozares praksē, vai tieši vērsta uz ieviešanu, sasniedzot augstāku tehnoloģiju gatavības līmeni. 
·  ".
· 3. Papildināt ar 4.2 punktu šādā redakcijā:
· "4.2 Darba grupa projekta laikā kopīgi nodrošina gala rezultāta praktisku pielietojumu saimnieciskajā darbībā vai sniedz apliecinājumu par ieviešanas plānu, kurā skaidri definēti termiņi, atbildīgie sadarbības partneri un paredzētā pielietojuma vieta. 
·  ".
· 4. Svītrot 9.3. apakšpunktu.
· 5. Izteikt 10. punktu šādā redakcijā:
· "10. Pēc projekta īstenošanas beigām (noslēguma pārskata iesniegšanas) radīto jauno produktu, praksi, procesu vai jauno tehnoloģiju var izmantot komerciāliem mērķiem. Projektā radītie digitālie risinājumi ir brīvi pieejami lietotājiem, un tos var brīvi izplatīt bez ekskluzivitātes un diskriminēšanas, piemēram, izmantojot mācīšanu, brīvas piekļuves datubāzes, atklātās publikācijas vai atklātā pirmkoda programmatūru."
· 6. Izteikt 11. punktu šādā redakcijā:
· "11. Ja vadošais partneris vai sadarbības partneri ir īstenojuši, īsteno vai plāno īstenot citus projektus, projekta iesniegumā norāda informāciju par visiem minētajiem projektiem un skaidro dubultā finansējuma riska novēršanu, nodrošinot, ka par vienām un tām pašām izmaksām netiek saņemts finansējums no vairākiem finanšu atbalsta instrumentiem.
· 11.1. (Svītrots)
· 11.2. (Svītrots)
· 11.3. (Svītrots)".
· 7. Izteikt 14. punktu šādā redakcijā:
· "14. Pirms projektā plānoto darbību uzsākšanas vai līguma noslēgšanas ar piegāžu vai pakalpojuma sniedzēju vadošais partneris iesniedz saskaņošanai Lauku atbalsta dienestā iepirkumu dokumentāciju, tostarp cenu aptauju. Projektā plānotās darbības uzsāk un līgumu ar piegāžu vai pakalpojuma sniedzēju noslēdz pēc saskaņojuma saņemšanas no Lauku atbalsta dienesta. Šo nosacījumu atbalsta pretendentam nepiemēro, ja iepirkuma kopējā summa nepārsniedz 10 000 euro."
· 8. Svītrot 18. punktu.
· 9. Izteikt 19. punktu šādā redakcijā:
· "19. Darba grupa uzskatāma par jaunu atbalsta saņēmēju, ja darba grupas sadarbības partneru skaits mainās vairāk nekā par 70 procentiem. Nozares līmeņa un saimniecības līmeņa projektiem darba grupas vērtē atsevišķi."
· 10. Izteikt 23.1. apakšpunktu šādā redakcijā:
· "23.1. tas veido jaunu sadarbību starp vismaz trim dažādām šo noteikumu 22. punktā minētajām personām, no kurām vismaz viens ir lauksaimnieks vai mežsaimnieks saimniecības līmeņa projektos, bet nozares līmeņa projektos – vismaz trīs ir lauksaimnieki vai mežsaimnieki, un kuras savstarpēji nav saistītas, ievērojot šo noteikumu 20. punkta nosacījumus;".
· 11. Svītrot 23.4. apakšpunktu.
· 12. Izteikt 26.4. apakšpunktu šādā redakcijā:
· "26.4. pievieno iekšējā lēmuma pieņemšanas kārtību, kas nodrošina lēmumu pieņemšanas caurskatāmību un novērš interešu konfliktu;".
· 13. Papildināt ar 27.1.2.5.1 apakšpunktu šādā redakcijā:
· "27.1.2.5.1 norāda projekta sākuma tehnoloģiskās gatavības līmeni (TRL) un pamato plānoto attīstības progresu, kā arī paredzētās darbības, kas nodrošinās TRL paaugstināšanu projekta laikā;".
· 14. Izteikt 27.1.2.6. apakšpunktu šādā redakcijā:
· "27.1.2.6. projekta rezultātu ieviešanu praksē, norādot konkrētu uzņēmumu, saimniecību vai nozares segmentus, kur rezultāts tiks ieviests, kā arī sagaidāmo ietekmi;".
· 15. Izteikt 27.1.2.12. apakšpunktu šādā redakcijā:
· "27.1.2.12. tirgus izpēti un analīzi, ietverot ekonomiskās lietderības novērtējumu un nozares vajadzību pamatojumu;".
· 16. Izteikt 33. punktu šādā redakcijā:
· "33. Projekts ir noraidāms, ja Lauku atbalsta dienests, izvērtējot projekta iesniegumu atbilstoši šo noteikumu 30. punktam, konstatē, ka plānotais ieguldījums neatbilst sasniedzamajiem mērķiem vai sasniedzamie mērķi nav samērīgi ar kopējo attiecināmo izmaksu apmēru, kā arī gadījumā, ja ekspertu vērtējums projekta kvalitātei ir zemāks par noteikto minimālo punktu skaitu."
· 17. Izteikt 38. punktu šādā redakcijā:
· "38. Darba grupa viena mēneša laikā pēc projekta apstiprināšanas iesniedz Lauku atbalsta dienestā projekta kopsavilkumu un rezultātu aprakstu, tostarp angļu valodā, un Zemkopības ministrija to nosūta Eiropas Komisijai saskaņā ar Komisijas 2022. gada 6. septembra Īstenošanas regulas (ES) 2022/1475, ar ko nosaka sīki izstrādātus noteikumus par to, kā Eiropas Parlamenta un Padomes Regulu (ES) 2021/2115 īsteno attiecībā uz KLP stratēģisko plānu izvērtēšanu un uzraudzībai un izvērtēšanai vajadzīgās informācijas sniegšanu, 13. pantu."
· 18. Papildināt ar 41.1 punktu šādā redakcijā:
· "41.1 Vadošais partneris nodrošina, ka projektam ir noteikta kontaktpersona projekta īstenošanas un uzraudzības periodā, kā arī visā 2023.–2027. gada plānošanas periodā, un, kura atbild par komunikāciju ar Lauku atbalsta dienestu un Eiropas Inovāciju partnerības tīkla Sekretariātu, kā arī par informācijas sniegšanu par projekta īstenošanas un rezultātu publiskošanu.
·  ".
· 19. Izteikt 45. punktu šādā redakcijā:
· "45. Ja atbalsta saņēmējs, īstenojot projektu, iegādājas vai iegulda kapitālu produktīvās investīcijās, tiek piemērota atbalsta intensitāte 40 procentu apmērā. Pētniecības organizācijām, iegādājoties materiāltehnisko bāzi, piemēram, iekārtas, instrumentus, aprīkojumu vai laboratorijas tehniku, tiek piemērota 90 procentu atbalsta intensitāte."
· 20. Izteikt 51. punktu šādā redakcijā:
· "51. Pēdējo maksājumu, kas ir vismaz 10 procenti no attiecināmo izmaksu summas, atbalsta saņēmējs saņem pēc projekta iesniegumā paredzēto ieguldījumu pilnīgas īstenošanas un projekta rezultātu publiskošanas saskaņā ar šo noteikumu 40. punktu, kā arī pēc maksājuma pieprasījuma iesniegšanas Lauku atbalsta dienestā. Pēdējo maksājuma pieprasījumu iesniedz kopā ar gala pārskatu par projekta īstenošanas rezultātiem vai ieviešanas plānu, kurā skaidri definēti īstenošanas termiņi, atbildīgie sadarbības partneri un paredzētā projekta rezultātu pielietojuma vieta."
· 21. Papildināt ar 61.1 punktu šādā redakcijā:
· "61.1 Ja projekts ietver informācijas tehnoloģiju risinājumu, atbalsta saņēmējs uzraudzības periodā nodrošina šī risinājuma pieejamību un izmantojamību atbilstoši projekta mērķim. Lauku atbalsta dienests divus gadus pēc projekta īstenošanas pabeigšanas veic ar projektu saistīto datubāžu un iesniegtās informācijas uzraudzību."
· 22. Izteikt 65. punktu šādā redakcijā:
· "65. Starpvalstu sadarbības mērķis ir veicināt kvalitatīvu pieredzes apmaiņu inovatīvu starpvalstu sadarbības projektu īstenošanā nozares līmenī."
· 23. Papildināt ar 65.1 punktu šādā redakcijā:
· "65.1 Projekts uzskatāms par starpvalstu sadarbības projektu, ja tajā piedalās vismaz divu dalībvalstu darba grupas, kas kopīgi īsteno projekta mērķus un aktivitātes, nodrošinot savstarpēji papildinošu ieguldījumu projekta rezultātu sasniegšanā."
· 24. Papildināt ar 65.2 punktu šādā redakcijā:
· "65.2 Starpvalstu sadarbības projekti tiek vērtēti kā nacionālās nozīmes projekti, un uz tiem attiecas visi šo noteikumu nosacījumi, kas piemērojami nacionālās nozīmes projektiem.
·  ".

